《送虞澹季然之官京师》
宋代·吕本中

车如鸡栖马如狗，劝君莫美循墙走。车如流水马如龙，不如还家行御风。

以尻为轮神为马，世人计出车马下。出门险阻道里远，只今谁是能行者。

海陵事剧俸则薄，得公相从亦不恶。小吏相欺官长怒，我自作烦公笑乐。

庾公故是丰年玉，道貌更自见不足。断崖独立老松柏，青天何处飞鸿鹄。

汴堤六月尘自障，请公登高更南望。马烦车怠早归来，且从夫子濠梁上。

作者简介：吕本中（1084- 1145），字居仁，世称东莱先生，寿州人，诗人，词人，道学家。诗属江西派。著有《春秋集解》，《紫微诗话》，《东莱先生诗集》等。词不传，今人赵万里《校辑宋金元人词》辑有《紫微词》，《全宋词》 据之录词二十七首。吕本中诗数量较大，约一千二百七十首。